Dié geldvampiere kan jou spaarplanne kelder - Jou Geld | Solidariteit WêreldJou Geld | Solidariteit Wêreld
Tuis › Artikels › Dié geldvampiere kan jou spaarplanne kelder
Dié geldvampiere kan jou spaarplanne kelder
Jy weet reeds dis slim om gereeld geld opsy te sit vir die toekoms. Jy weet ook dat dit nie verstandig is om onnodige goed te koop wat jou in die skuld sal dompel nie. Maar wat van al daardie versteekte uitgawes wat jou jou swaarverdiende geld kos?
Vir meer geld in jou bankrekening moet jy aandag gee aan die volgende:
Spaarrekeninge – behalwe vir beter rentekoerse is die fooi op spaarrekeninge gewoonlik ook laag. Jy betaal egter per transaksie, wat beteken jy kan op die ou end meer betaal indien jy baie transaksies doen. Loop lig vir transaksies wat net die eerste twee OTM-onttrekkings dek, waarna jy baie meer betaal per transaksie. Kies ook liewer 'n rekening met 'n debietkaart wat jy kan gebruik om by winkels te betaal.
Tjekrekeninge is 'n beter keuse indien jy meer omvattende opsies wil hê wat byvoorbeeld internetbankdienste en 'n lojaliteitsprogram insluit.
Hou die volgende wenke in gedagte:
Gebruik liewer jou bank se OTM om geld te trek of ander transaksies te doen want dit is goedkoper.
Probeer om digitale kanale vir transaksies te gebruik aangesien dit goedkoper is as om jou banksake by 'n tak van die bank te doen.
Kies 'n bank wat onbeperkte gratis kaarttransaksies bied en doen navraag oor opsies met laer bankkoste.
Vermy boetes deur altyd genoeg geld in jou bank te hou vir aankope en aftrekkings.
Vra jou bank om jou bankstate per e-pos te stuur eerder as om dit te pos, wat duurder is.
Pas jou bankkaarte mooi op. Jy betaal ekstra om 'n nuwe te kry.
Gaan gereeld jou bankstate na en hou rekord van jou maandelikse transaksies sodat jy beter kan leer begroot.
Finansiële deskundiges spoor mense aan om kredietkaartskuld af te betaal, selfs al moet jy van jou spaargeld gebruik. Om met skuld teen 'n hoë rentekoers te sit terwyl jy teen 'n lae rentekoers spaar, maak eenvoudig net nie sin nie.
Belastingaftrekkings en onopgeëiste krediete
Belastingbetalers wat in aanmerking kom vir belastingkrediete eis soms nie hierdie voordeel op hul belastingopgawe nie. Boonop maak hulle dikwels allerlei foute op hul belastingvorms, ingesluit die kies van die verkeerde indienstatus. Aanlyn belastingprogramme kan jou help om aftrekkings en krediete te identifiseer waarvoor jy in aanmerking kom. As jy egter 'n ingewikkelde belastingsituasie het ─ soos as jy jou eie besigheid begin het ─ betaal eerder 'n kenner vir hulp om jou belastingbesparings te vergroot.
Kenners waarsku dat uitgebreide waarborge, wat deesdae op byna alle aankope aangebied word (vanaf TV-stelle tot huishoudelike toestelle en voertuie), dikwels nie die prys werd is wat jy daarvoor betaal nie. Jy dink dalk dis finansieel verantwoordelik van jou om 'n waarborg te koop, maar die realiteit is dat verlengde waarborge meestal ooreenkomste is wat nie in jou guns tel nie. Dit bevat oor die algemeen fyn skrif wat gewoonlik die waarskynlikste probleme uitsluit. Soms dupliseer dit boonop die waarborge wat vervaardigers in elk geval gratis verskaf. Begin eerder 'n spaarreking wat die koste van herstel of vervanging kan dek indien van jou besittings breek.
Suid-Afrikaners is lief om hulleself in die skuld te dompel ten einde 'n nuwe, duurder motor aan te skaf. Dis egter een van die swakste beleggings wat jy kan maak. 'n Motorlening neem gemiddeld 60 maande om af te betaal terwyl jou blink, nuwe ryding sowat 11% van sy waarde verloor die oomblik wanneer jy daarmee by die handelaar wegry. Vir die meeste van ons behoort dit genoeg rede te wees om nie 'n splinternuwe motor te koop nie.
Skaf eerder 'n betroubare gebruikte motor aan teen die kortste leningstermyn wat jy kan bekostig, sodat jy jou lening baie vinniger kan terugbetaal. Ry jou motor so lank as moontlik terwyl jy die geld wat jy vir motorpaaiemente sou gebruik het, spaar. Ideaal gesproke, moet jy jou volgende motor kontant kan koop en kan voortgaan om te spaar vir voertuie. Probeer dus motorlenings vermy en koop betroubare gebruikte motors wat jy vir 'n lang tyd kan bestuur. Probeer ook om die ekstra kontant wat jy in die loop van jou loopbaan aan nuwe voertuie sou spandeer, te spaar.
Die meeste bestuurders skroom nie om te erken dat hulle gereeld te vinnig ry nie. Daar is egter koste daaraan verbonde ─ en dis nie net as jy 'n kaartjie kry wat boetes en hoër motorversekeringspremies kan veroorsaak nie. Jou brandstofbesparing verminder met soveel as 30% op snelweë en 40% in stop-ry-verkeer indien jy te vinnig ry. Boonop verhoog dit die risiko van botsings ─ en ongelukke is duur, veral as jy skuldig bevind word en jou versekering moet vir die ander bestuurder se skade betaal. Hou eerder by die spoedgrens. Só sal jy steeds jou bestemming bereik terwyl jy veiliger is en minder geld spandeer.
Maak seker watter oktaan brandstof jou motor regtig nodig het
Hoë oktaan is heelwat duurder en kan dalk onnodig wees. Oorweeg dit dus om 93-oktaan- in plaas van 95-oktaan-petrol in te gooi. Vandag se motorenjins word immers ontwerp om hulself te beskerm. Die meeste motors het nie die hoë oktaan nodig nie, hoewel die handleiding sê dit word "aanbeveel." Raadpleeg aanlyn bronne indien jy onseker is oor dié stap.
Jou huurmotor se versekering
Die versekering van jou huurmotor kan jou heelwat kos. En terwyl dit in die meeste gevalle oortollig is aangesien jou eie motorversekering voldoende dekking behoort te verskaf, gaan die klerk by die huurmotortoonbank waarskynlik probeer om 'n omvattende polis aan jou te verkoop. Dit sal dus wys wees om eers jou versekeraar en kredietkaart te raadpleeg om uit te vind watter dekking jy het voordat jy 'n motor huur. Selfs 'n kredietkaart, iets waarmee die meeste mense waarskynlik vir 'n huurvoertuig betaal, kan heel moontlik versekering vir huurmotors bied.